Уважаеми колеги, 
работещи в аптеки, които получават финансиране по Методика за финансиране на аптеки, които изпълняват дейности по договор с НЗОК в населени места в труднодостъпни и/или отдалечени райони, или са единствен изпълнител на съответната дейност в община, както и с денонощен режим на работа,
До УС на БФС достигна информация за намалени стойности на сумите по Методиката в дебитните известия към финансовите отчети на аптеките (по Методиката) за периода 16.07-31.07.2026 г. След проверка на фактите и анализ на получените през годината до момента плащания, включително разпоредбите на Условия и ред и Закона за бюджета на НЗОК 2026, установихме, че причините за промяната в сумите са актуализацията на Закона за бюджета на НЗОК (ЗБНЗОК) за 2025 по средата на миналата година и приемането на ЗБНЗОК 2026 пак по средата на тази година.
Какво се случи през 2025?
Миналата година ЗБНЗОК беше актуализиран по средата на годината, като общата сума за методиката беше правилно увеличена от 9 млн. лв. на 11 млн. лв.. Съгласно Условия и ред цялата сума за Методиката предвидена за цялата година в ЗБНЗОК се разпределя на равни полумесечни суми за всеки отчетен период. Тази сума се разделя на общия брой точки за всички аптеки в страната и се получава стойността за една точка за конкретния период. Всяка попадаща в обхвата на Методиката получава финансиране равно на броя точки, които е получила за съответния период, според критериите, на които отговаря, умножени по стойността на точката за съответния период. 
С актуализацията на ЗБНЗОК 2025  се промени и годишната сума за Методиката (от 9 млн. на 11 млн.), поради което се повишиха сумите за всеки период до края на годината. Това повишение беше значително, защото трябваше да се компенсират занижените суми до момента на актуализацията на бюджета. Пример за повишение на сумите за два съседни периода за аптека със 17 точки след актуализацията на бюджета за 2025.
	2025 година пример за аптека със 17 точки

	Период
	Цена на точката
	Сума за аптека със 17 точки

	16.05-31.05.2025
	77,88 €
	1 323,96 €

	01.06-15.06.2025
	105,62 €
	1 795,54 €

	скок
	27,74 €
	471,58 €



Какво се случи през 2026?
С неприемането на ЗБНЗОК за 2026  в началото на годината, НЗОК се наложи да работи с 1/12 от миналогодишните плащания към края на 2025 година, които ,както по-горе описах, бяха завишени, за да компенсират по-ниските плащания от началото на 2025 до актуализацията на бюджета. 
Едва в края на юли тази година Народното събрание прие бюджет на НЗОК за 2026, в който сумата по Методиката (5,6 млн. евро за 2026) е почти същата като миналогодишната (11 млн. лева = 5 624 210 евро за 2025), но на практика е с 24 210 евро по-малка. Няма да коментирам причината сумата за Методиката да бъде намалена на фона на всеобщото увеличение на сумите за медицински дейности, като че ли при разходите на аптеките няма инфлация?!   
В средата на годината се оказа, че НЗОК, бивайки принудена поради липса на приет бюджет да работи с 1/12 от миналогодишните разходи към края на годината, след приемането на ЗБНЗОК за 2026 всъщност половин година е плащала повече на аптеките по Методиката от предвиденото в новоприетия бюджет. Поради това след приемането на ЗБНЗОК 2026 касата преизчислява сумите за разпределяне по периоди до края на годината, като ги намалява, за да може да влезе в бюджета за 2026.
В таблицата по-долу е даден пример за намаляването на плащането за аптеките в резултат на намаляването на общата сума за периода, като в резултат стойността на всяка точка от около 100 евро/точка от началото на годината, пада на под 60 евро на точка до края на годината, ако приемем, че общия брой точки ще остане сравнително константен до края на годината (2708 точки средно на период).

	2026 пример за аптека със 17 точки

	Период
	Общ брой точки за периода
	Цена на една точка за съответния период по ЗБНЗОК 2026
	Колко е трябвало да получи аптеката по ЗБНЗОК
	Реална цена на точка по плащане от НЗОК
	Реално плащане от НЗОК за период
	Разлика между реалното и ЗБНЗОК

	Първи период на юли 2026 (01.07-15.07.2026)
	2769
	82,83 €
	1 408,19 €
	100,01 €
	1 700,17 €
	291,98 €

	Втори период на юли 2026 (16.07-31.07.2026)
	2796
	82,03 €
	1 394,59 €
	57,46 €
	976,82 €
	-417,77 €

	Промяна на втори спрямо първи период
	27
	-0,80 €
	-13,60 €
	-42,55 €
	-723,35 €
	



В заключение искаме да сте наясно каква е причината за промяната в плащанията до края на годината и че всичко предвидено в ЗБНЗОК 2026 ще стигне до аптеките. Поради приемането на бюджета за 2026 по средата на годината и актуализацията на миналогодишния отново по средата на годината се получава тази редукция на сумите, защото завишените плащания от началото на годината, ще бъдат компенсирани с по-ниски такива до края на годината, но практически същото финансиране като миналогодишното, ще стигне до аптеките.
[bookmark: _GoBack]В приложения екселски файл има заложен калкулатор, чрез който с въвеждане на броя точки (маркираната в жълто клетка), които аптеката получава по Методиката, спрямо критериите, които покрива, можете да видите с голяма точност какви суми ще получавате до края на годината, ако общия брой точки остане сравнително константен, а няма причина да се промени, защото финансирането по Методиката, не беше увеличено, а напротив беше редуцирано, макар и несъществено.

С уважение:
УС на БФС

